Amanas
Amanas (arab. عمان = ʿAmmān, Biblijoje minimas kaip Rabbah Ammon, Antikos laikais Philadelphia) – miestas šiaurės Jordanijoje, šalies sostinė ir didžiausias miestas. 1,24 mln. gyventojų (2012). Nutolęs apie 40 km į šiaurės rytus nuo Negyvosios jūros. Tai didžiausias šalyje verslo, pramonės ir administracinis centras. Išvystyta tekstilės, tabako, odos, kilimų, cemento, maisto pramonė. Svarbi fosfatų gavyba ir naftos perdirbimas. Pro Amaną eina svarbiausia Jordanijos magistralė, kuri baigiasi šalies pietuose, Akabos uoste. Geležinkeliu Amanas susisiekia su Damasku, esančiu į šiaurę, Sirijoje. Yra tarptautinis oro uostas.